ब्रिटेन में मुस्लिम बनने वालों की संख्या रिकॉर्ड स्तर तक पहुंची  
एक थिंक टैंक ने कहा है कि ब्रिटेन में पिछले दशक के दौरान धर्मांतरण कर मुस्लिम बनने वाले ब्रिटेनवासियों की संख्या में काफी इजाफा हुआ है।
विभिन्न धर्मों के बारे में शोध करने वाले एक थिंक टैंक ने अपने एक विस्तृत अध्ययन में कहा है कि ब्रिटेन में पिछले दशक के दौरान धर्मांतरण कर मुस्लिम बनने वाले ब्रिटेनवासियों की संख्या में काफी इजाफा हुआ है।  'फेथ मैटर्स' नाम के इस थिंक टैंक ने धर्मांतरण कर मुस्लिम बनने वाले ब्रिटेनवासियों के बारे में कहा है कि ऐसे लोगों की संख्या एक लाख तक हो सकती है और हर साल करीब पांच हजार लोग मुस्लिम बन रहे हैं। हालांकि इस अध्ययन से पहले धर्मांतरण करने वाले लोगों की संख्या 14 हजार से 25 हजार के बीच बताई गई थी।  धर्मांतरण की यह संख्या दिखाती है कि अमेरिका में 11 सितंबर और लंदन में 7 जुलाई को हुए हमलों का धर्मांतरण पर कोई विपरीत प्रभाव नहीं पड़ा है। ब्रिटेन के प्रमुख अखबार द इंडिपेंडेंट के अनुसार इस सर्वेक्षण में 2001 के स्कॉटिश जनगणना के आंकड़ों का इस्तेमाल किया गया।  सर्वेक्षण में शामिल लोगों से यह पूछा गया कि जन्म के समय उनका धर्म क्या था और अब उनका धर्म क्या है। इसके अलावा शोधकर्ताओं ने लंदन के मस्जिदों का निरीक्षण कर यह पता किया कि एक साल के भीतर धर्मांतरण के कितने मामले होते हैं।  मस्जिदों में पिछले एक साल के भीतर धर्मांतरण की संख्या 1400 के आसपास थी। इसके आधार पर पूरे देश में होने वाले धर्मांतरण की संख्या निकाली गई, जो करीब 5200 थी।